钦定古今图书集成/理学汇编/文学典/第035卷 > 何思澄〈子朗〉
## 钦定古今图书集成/理学汇编/文学典/第035卷 > 何思澄〈子朗〉

按《梁书文学传》，“思澄字元静，东海郯人。父敬叔，齐征
东录事参军，馀杭令。思澄少勤学，工文辞，起家为南
康王侍郎，累迁安成王左常侍，兼太学博士，平南安
成王行参军，兼记室。随府江州，为《游庐山》诗，沈约见
之，大相称赏，自以为弗逮。约郊居宅，新构阁斋，因命
工书人题此诗于壁。傅昭常请思澄制释奠诗，辞又”
典丽。除廷尉正。天监十五年，敕太子詹事徐勉举学
士，入华林，撰《遍略》，勉举思澄等五人以应选，迁治书
侍御史。宋、齐以来，此职稍轻。天监初，始重其选，车前
依尚书二丞，给三驺，执盛印青囊。旧事，纠弹官印绶
在前故也。久之，迁秣陵令，入兼东宫通事舍人，除安
西湘东王录事参军，兼舍人如故。时徐勉、周舍以才
具当朝，并好思澄学，常递日招致之。昭明太子薨，出
为黟县令，迁除宣惠武陵王中录事参军，卒官，时年
五十四。《文集》十五卷。初，思澄与宗人逊及子朗俱擅
文名，时人语曰：“东海三何，子朗最多。”思澄闻之曰：“此
言误耳。如其不然，故当归逊。”思澄意谓宜在己也。
子朗字世明，早有才思，工清言，周舍每与共谈，服其
精理。尝为《败冢赋》，拟庄周《马棰》，其文甚工。世人语曰：
“人中爽爽何子朗。”历官员外散骑侍郎，出为固山令，
卒时年二十四。文集行于世。

按郑樵《通志何思澄传》：“天监十五年，敕太子詹事徐
勉举学士，入华林，撰《遍略》。勉遂举思澄、顾协、刘杳、王

作名一束，晓便命驾，朝贤无不悉狎，狎处即命食。有
人方之娄护，欣然当之。投晚还家，所赍名必尽。”